SAD pozivaju Izrael da izbjegava civilne žrtve u Pojasu Gaze, gdje je 200 ljudi ubijeno u zračnom udaru na Hamasove zgrade
Izraelska vojska je potvrdila udare na Hamasove zgrade u Gazi, a izraelski ministar obrane Ehud Barak upozorio je da će, ako to bude po
Izraelskim zračnim udarima, u odgovor na palestinsko raketiranje, pogođen je kompleks zgrada Hamasovih snaga sigurnosti, te ubijeno gotovo 200 ljudi. Prema palestinskim izvorima, još više od 200 ljudi je ranjeno. Televizijske snimke prikazuju tijela uniformiranih pripadnika snaga sigurnosti, među kojima je šef policije u Gazi. Izraelska vojska je potvrdila udare na Hamasove zgrade u Gazi, a izraelski ministar obrane Ehud Barak upozorio je da će, ako to bude potrebno, operacije biti proširene. Hamas prijeti osvetom, a već su ispaljene nove rakete na južni dio Izraela, ubivši jednog Izraelca. Izraelski napadi izazvali su osude iz arapskog svijeta. Glavni tajnik Arapske lige Amr Moussa kaže da će arapski ministri vanjskih poslova održati hitni sastanak danas u Kairu kako bi ocijenili situaciju u Pojasu Gaze. Palestinski predsjednik Mahmoud Abbas, suparnik Hamasa, osudio je zračne udare i pozvao na suzdržanost. I Egipat je osudio napade, objavivši da će otvoriti svoju granicu prema Gazi kako bi omogućio da neki ranjeni budu izneseni iz tog područja. Prosvjednici na ulicama jordanskog glavnog grada Ammana osudili su izraelske napade. Sjedinjene Države pozvale su Izrael da izbjegne civilne žrtve. U Briselu, prvi diplomat Europske unije Javier Solana pozvao je na trenutni prekid vatre u Gazi, te pozvao obje strane da pokažu suzdržanost. Francuska, kao predsjedatelj Unije, ponovila je isti stav. Rusija je pozvala Izrael da obustavi svoje vojne operacije u Gazi, a Hamas da prestane s raketnim napadima na Izrael. Napetosti između Izraela i Hamasa eskalirale su nakon isteka šestomjesečnog prekida vatre, prošli tjedan. Izraelski zračni udari uslijedili su nakon višednevnih raketnih i granatnih napada palestinskih militanata iz Gaze na južni dio Izraela, te opetovanih upozorenja Izraela da će napasti Hamas ako raketiranja ne prestanu. Usprkos nasilja, Izrael je privremeno otvorio neke granične prijelaze u petak kako bi omogućio unos pošiljki humanitarne pomoći u Pojas Gaze. Više kamiona punih hrane, goriva i drugih potrepština ušlo je u Gazu.